SKRIFTLIG FORESPØRGSEL E-1554/02

af Bob van den Bos (ELDR) til Kommissionen

(3. juni 2002)

Om: EU-støtte til palæstinenserne

Ifølge udtalelser fra den israelske regering skal Den Palæstinensiske Myndighed have misbrugt EU-støtte til finansiering af terrorhandlinger. I det nederlandske dagblad NRC Handelsblad af 8. maj 2002 hedder det endog, at Den Europæiske Union allerede havde kendskab til Den Palæstinensiske Myndigheds misbrug, men at den på grund af genoptagelsen af fredsprocessen i Mellemøsten ikke ville tage sagen op.

Kommissær Patten afviste disse beskyldninger i sin skrivelse af 7. maj 2002 til Den Europæiske Unions udenrigsministre. Af oplysningerne om arten af EU-støtten til palæstinenserne, som han har vedlagt som bevismateriale i sin skrivelse, fremgår det imidlertid ikke klart, hvad budgetmidlerne nøjagtigt bliver brugt til, og hvorledes kontrollen hermed gennemføres.

Kommissionen bedes i den forbindelse forelægge en mere konkret oversigt over den specifikke fordeling af EU-støtten til Den Palæstinensiske Myndigheds forskellige udgiftsposter og anføre, hvorledes IMF gennemfører kontrollen med udgifterne.

Hvorfor har Kommissionen for et år siden anmodet IMF om at føre kontrol med anvendelsen af EU's støttebeløb? Hvorledes var situationen, inden IMF blev inddraget heri?

Hvad agter Kommissionen at gøre for at hindre, at støtten eventuelt misbruges af Den Palæstinensiske Myndighed til terrorhandlinger og korruption?

Overvejer Kommissionen at træffe foranstaltninger, såfremt der er blevet påvist misbrug til fordel for terrorhandlinger og korruption? I bekræftende fald hvilke?

I hvilket omfang vil de indledte reformer inden for Den Palæstinensiske Myndighed også omfatte en reform af den finansielle forvaltning og kontrollen hermed? Vil Kommissionen fremsætte krav herom over for Den Palæstinensiske Myndighed?

Svar afgivet på Kommissionens vegne af Christopher Patten

(2. august 2002)

EU-støtten har form af direkte budgetstøtte svarende til ca. 10 % af de samlede udgifter. EU-støtten lægges til støtten fra andre donorer, omregnes til shekler og anvendes af Den Palæstinensiske Myndighed til finansiering af dens sparebudget (navnlig offentlige lønninger og udgifter til nødhjælp).

Fonden er kontinuerligt til stede i Den Palæstinensiske Myndigheds finansministerium via sin Resident Representative, der på et månedligt grundlag påser, at alle indtægter og betalinger kanaliseres via Finansministeriets Single Treasury Account (STA). Hvad mere specielt angår udgifterne, overvåger Den Internationale Valutafonds (IMF) Resident Representative til stadighed det løbende udgiftsmønster i den enkelte måned og kan ca. seks uger efter den pågældende måneds afslutning aflægge rapport om det udgiftsmæssige resultat. Han gennemgår faktisk alle de udgiftsdata, som finansministeren modtager i aggregeret form, herunder om lønninger (der tegner sig for rundt regnet to tredjedele af Den Palæstinensiske Myndigheds samlede udgifter). Desuden udsender IMF med jævne mellemrum store kontrolhold bestående af personale fra Washington til Den Palæstinensiske Myndighed.

Samarbejdet mellem Kommissionen og IMF går tilbage til 1997, da der blev indgået en aftale om at oprette en lånefond for Den Palæstinensiske Myndighed som svar på Israels midlertidige indefrysning af toldindtægterne. Det skal imidlertid erindres, at situationen efter intifadaens udbrud blev stærkt forværret, idet Israel på ubestemt tid indefrøs alle månedlige overførsler af skatte- og afgiftsprovenu til Den Palæstinensiske Myndighed. Disse overførsler, der udgør mere end 60 % af dens egne indtægter, er en økonomisk trussel for selve Den Palæstinensiske Myndigheds eksistens. For at undgå, at de palæstinensiske områder opløses i kaos og anarki, som ville afskære befolkningen fra elementære ydelser og styrke de fanatiske og voldelige grupper, besluttede EU i maj 2001 at yde direkte budgetstøtte til Den Palæstinensiske Myndighed. I hele forløbet med fastlæggelsen af denne budgetpakke arbejdede EU tæt sammen med IMF, som havde accepteret at medvirke som kontrolorgan. IMF har således været involveret siden starten på budgetstøttepakken for Den Palæstinensiske Myndighed. EU's bistand på 10 mio. EUR (svarende til 9 mio. USD) svarer på et månedligt grundlag kun til en tredjedel af skatte- og afgiftsoverførslerne fra Israel (30 mio. USD). EU's budgetstøtte har til formål at stabilisere Den Palæstinensiske Myndighed og at gøre det muligt for den at betale de offentlige lønninger og levere elementære ydelser til befolkningen (mere end halvdelen af den palæstinensiske befolkning lever som fattige med en indkomst på mindre end 2 USD om dagen). Desuden knytter der sig en række betingelser til EU's budgetstøtte med det formål at styrke konsolideringen af og gennemsigtigheden i Den Palæstinensiske Myndigheds offentlige finanser og fremme reformen af Den Palæstinensiske Myndighed. Evalueringen af overholdelsen af de betingelser, der knytter sig til EU's budgetstøtte, foregår på grundlag af månedlige comfort letters fra IMF. IMF's konsekvens og objektivitet er velkendte. Fonden har verdensomspændende myndighed med hensyn til makroøkonomisk analyse og navnlig statsfinansiel udvikling. Dens månedlige rapporter til EU har gjort det muligt for dette at overvåge Den Palæstinensiske Myndigheds finansielle udvikling på et regelmæssigt grundlag.

En uddybning af reformen af Den Palæstinensiske Myndighed og en forbedring af dens kapacitet på finansforvaltningsområdet er den bedste strategi til forebyggelse af misbrug af midler og korruption inden for Den Palæstinensiske Myndighed. Der knytter sig en række betingelser til EU's budgetstøtte med det formål at styrke konsolideringen af og gennemsigtigheden i Den Palæstinensiske Myndigheds offentlige finanser og fremme reformen af Den Palæstinensiske Myndighed. Disse betingelser har allerede båret frugt: IMF påser hver måned, at alle Den Palæstinensiske Myndigheds indtægter og udgifter kanaliseres via finansforvaltningens enhedsregnskab. En anden vigtig betingelse for budgetstøtten har været den nyligt vedtagne lov om domstoles uafhængighed, der er et vigtigt skridt på vejen mod en reform af domstolene i de palæstinensiske områder og en adskillelse af den lovgivende, udøvende og dømmende magt. EU's betingelser sikrer også en udbygning af General Control Institute (Revisionsretten).

Kommissionen har undersøgt de israelske myndigheders påstande om misbrug af EU-midler. Den har omhyggeligt gennemgået det bevismateriale, der er fremlagt af den israelske regering (minister Danny Naveh) og de israelske væbnede styrker. Kommissionen har også opfordret IMF og Den Palæstinensiske Myndighed til at kommentere påstandene. På grundlag af det gennemgåede materiale har Kommissionen ikke fundet noget bevis for, at der anvendes EU-midler til andre formål end dem, der er aftalt mellem EU og Den Palæstinensiske Myndighed. Kommissionen ser på dette spørgsmål med den allerstørste alvor og vil fortsat tillægge undersøgelsen af alle påstande om misbrug af EU-midler absolut førsteprioritet.

Reformen af Den Palæstinensiske Myndigheds finansforvaltning er genstand for en række af de centrale betingelser, der knytter sig til EU's budgetstøtte. F.eks. tager visse betingelser sigte på gennemførelsen af Den Palæstinensiske Myndigheds sparebudget, der er udarbejdet med støtte fra IMF. Desuden har de til formål at kontrollere lønudbetalingerne og formindske de budgetmæssige restancer. Overvågningen af disse betingelser foregår i henhold til IMF's månedlige comfort letters, på grundlag af hvilke Kommissionen vurderer overholdelsen og godkender betalingerne.